19/04/2012 | Administración LocalMunicipal
Ares
Aprobación definitiva da modificación puntual das normas subsidiarias de planeamento municipal de Ares (A Coruña) “Modificación quinta para delimitación do ámbito dun plan especial de infraestruturas e dotacións en Pedrós”

Aprobada por Orde do Conselleiro de Medio Ambiente, Territorio e Infraestructuras de data 24 de xaneiro do 2012 a aprobación definitiva da Modificación Puntual das Normas Subsidiarias de Planeamento Municipal de Ares (A Coruña) para delimitación do ámbito dun plan especial de infraestruturas e dotacións en Pedrós, de conformidade co disposto no artigo 92 da Lei 9/2002 e 70 da Lei 7/1985, do 2 de abril, reguladora das Bases de Réxime Local, procédeses á publicación da normativa e a ordenanza da modificación aprobada definitivamente: A Modificación Puntual das Normas Subsidiarias de Planeamento Municipal de Ares ten por obxecto a delimitación do ámbito dun plan especial de infraestruturas e dotacións en Pedrós, para a ordenación de novos equipamentos deportivos públicos e o establecemento das determinacións normativas para o seu desenvolvemento. As Normas Subsidiarias de Planeamento Municipal de Ares foron aprobadas con carácter definitivo o 4 de decembro de 1978 e estiveron vixentes ata 1999, ano de aprobación definitiva do Plan Xeral de Ordenación Municipal. O Plan Xeral de Ordenación Municipal foi aprobado definitivamente en sesión plenaria celebrada o 26 de marzo de 1999 (DOG nº 66 de 8 de abril de 1999) e posteriormente anulado por sentenza do Tribunal Supremo de data 14 de novembro de 2007. Dende ese momento recuperan a vixencia as Normas Subsidiarias de 1978. As Normas Subsidiarias de Planeamento Municipal de Ares aprobadas en 1978 non cobren dende o punto de vista dotacional as necesidades actuais dun municipio que dende os anos 90 está vivindo un considerable aumento de poboación. Segundo datos do Padrón Municipal, obtidos a través do Instituto Nacional de Estatística, o municipio de Ares pasou de 4.462 habitantes no ano 1998 a 5.682 no 2008. Este aumento de poboación, xunto coa vontade do Concello de proceder á execución dun plan especial para a creación de novas dotacións urbanísticas públicas, apoiada na titularidade municipal dunha parte dos terreos, xustifica o interese público desta Modificación Puntual. A Modificación Puntual tramitase conforme ao establecido no artigo 94 da Lei 9/2002 de Ordenación Urbanística e Protección do Medio Rural de Galicia, coas modificacións derivadas da Lei 15/2004. A modificación puntual non altera a clasificación do solo rústico no que se localiza o ámbito, nin afecta a terreos cualificados como zonas verdes ou espazos libres públicos. O ámbito da Modificación Puntual abrangue unha extensión superficial de 9,3 Ha e está situado ao norte da vila de Ares, nun espazo próximo ao Concello de Mugardos, tal e como se detalla en planos. Accédese a el a través dun viario local que comunica a avenida do Mazote coa estrada AC-122, viario que une os municipios de Mugardos e Cabanas. O ámbito está composto por 17 parcelas catastrais. Dúas delas superan os 20.000 m2 e unha terceira achégase aos 14.000. Da superficie total, algo máis de 9.000 m2 son de titularidade municipal. Trátase dun ámbito con lixeira pendente que se move entre cotas de 6 e 20 metros e que actualmente carece de calquera tipo de urbanización. Este espazo está atravesado de norte a sur por un regato que deberá ser incorporado á ordenación do ámbito. No referente á edificación, dentro do ámbito da Modificación só existe unha edificación de carácter residencial en estado de abandono. En canto aos usos do solo, a maior parte das parcelas están ocupadas por praderías semiabandoadas. Nalgunhas delas aparecen zonas arbóreas con especies autóctonas seguindo o límite das parcelas. A localización do ámbito, próxima á vila de Ares e ao municipio contiguo de Mugardos, nun espazo actualmente degradado, cunha fácil accesibilidade rodada e peonil, converte ao ámbito nun enclave ben localizado para albergar as actividades de usos dotacionais de carácter recreativo e deportivo ao tempo que permita incorporar ordenadamente os elementos ambientais existentes compatibles coa nova ordenación. Segundo o artigo 68 da LOUG, sempre que o planeamento municipal non conteña as previsións detalladas oportunas, poderán aprobarse plans especiais tendo como finalidades entre outras, o establecemento de infraestruturas e dotacións urbanísticas básicas. Os obxectivos xerais da Modificación Puntual susténtanse nos seguintes principios básicos:  A delimitación do ámbito do Plan Especial.  A conexión do ámbito co sistema viario existente.  A integración topográfica e ambiental do conxunto da actuación.  A integración na ordenación dos elementos ambientais significativos.  O establecemento das determinacións normativas para o desenvolvemento do Plan Especial. A modificación puntual afecta a aspectos normativos das Normas Subsidiarias de Planeamento Municipal A tal efecto, incorpórase á Normativa das Normas Subsidiarias un novo apartado, o apartado 6.4.1., redactado tal e como segue: 1. No ámbito definido por esta Modificación Puntual, clasificado como solo rústico, desenvolverase o Plan Especial de referencia, coas determinacións establecidas no artigo 71 da Lei 9/2002 de Ordenación Urbanística e Protección do Medio Rural de Galicia.2. O Plan terá por obxecto o desenvolvemento da área con destino a parque deportivo, a partir da valoración das compoñentes territoriais e ambientais do ámbito. A concepción do Parque será tal que garanta a inserción das instalacións e edificacións nunha grande área con alta presenza do tratamento vexetal.3. O Plan Especial incluirá o estudo das conexións exteriores, establecendo as propostas de acceso rodado e peonil en función das necesidades dos usos previstos e a intensidade. A tal efecto prevese o acceso principal ao ámbito a través do viario de carácter local que une a avenida do Mazote coa AC-122.4. O Plan Especial regulará pormenorizadamente as instalacións deportivas e as edificacións complementarias. A ocupación máxima de todas as instalacións deportivas e edificacións complementarias será do 50%. Para as edificacións complementarias a ocupación máxima non superará o 5% da área. A ordenación volumétrica prestará especial atención ás condicións de integración paisaxística de instalacións e edificios dentro do requirimento dos seus programas, regulando a altura máxima e a disposición de volumes.5. Organizaranse os aparcadoiros segundo o tipo de actividades que se desenvolvan nas diferentes zonas. Acondicionaranse accesos, sendas e percorridos peonís.6. Serán medidas priorizadas o mantemento das condicións naturais da canle que discorre polo ámbito e a rexeneración de especies autóctonas así como a potenciación das caducifolias, deseñando aquelas actuacións corretoras e de minimización dos impactos onde sexa necesario.“ A modificación puntual non afecta aos planos de Ordenación das Normas Subsidiarias de Planeamento Municipal toda vez que estas carecen do nivel propositivo e regulamentario a escala do conxunto do termo municipal. De acordo coa lexislación urbanística e ambiental vixente, redáctase un documento de inicio, onde se conclúe que de acordo cos criterios de ordenación establecidos, sustentados na mellora das condicións da urbanización e integración territorial do proxecto e no mantemento dos valores ambientais de relevancia, estímase que os previsibles efectos ambientais xerados pola Modificación Puntual non son significativos, todo o contrario, representan unha oportunidade de mellorar as condicións ambientais e de ordenación do ámbito mediante un uso compatible coa rexeneración do medio natural e potenciador do disfrute da natureza. A Coruña, xullo de 2011” Contra esta Orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdicción contencioso-administrativa. En Ares a 10 de abril do 2012 O Alcalde-Presidente Asdo.- Julio Ignacio Iglesias Redondo.